钦定古今图书集成/明伦汇编/官常典/第493卷 > 李嗣业
## 钦定古今图书集成/明伦汇编/官常典/第493卷 > 李嗣业

按《唐书》本传，“嗣业字嗣业，京兆高陵人。长七尺，膂力
绝众。开元中，从安西都护来曜讨十姓苏禄，先登捕
卤，累功署昭武校尉。后应募安西，军中初用陌刀，而
嗣业尤善，每战必为先锋，所向摧北。马灵察为节度，
出战必与俱。高仙芝讨勃律，署嗣业及中郎将田珍
为左右陌刀将。时吐蕃兵十万屯娑勒城，据山濒水”，
联木作郛，以扼王师。仙芝潜军夜济，《信图河令》曰：“及
午破贼，不者皆死。”嗣业提步士升山颓石，四面以击
贼，又树大旗先走险，诸将从之。卤不虞军至，因大溃，
投崖谷死者十八。鼓而驱至勃律，禽其主平之，授右
威卫将军。从平石国及突骑施，以跳荡先锋加特进，
卤号为神通大将。初，仙芝特以计袭取石，其子出奔，
因构诸胡共怨之，以告大食，连兵攻四镇。仙芝率兵
二万深入，为大食所败，残卒数千。事急，嗣业谋曰：“将
军深履贼境，后援既绝，而大食乘胜，诸胡锐于斗，我
与将军俱前死，尚谁报朝廷者？不如守白石岭，以为
后计。”仙芝曰：“吾方收合馀烬，明日复战。”嗣业曰：“事去
矣，不可坐须葅醢。”即驰守白石，路既隘，步骑鱼贯而
前。会拔汗那还兵辎饷塞道不可骋，嗣业惧，追及，手
梃鏖击，人马毙仆者数十，百卤骇走，仙芝乃得还。表
嗣业功，进右金吾大将军，留为疏勒镇使。城一隅，阤
屡筑辄坏，嗣业祝之，有白龙见。因其处蕝祠以祭，城
遂不坏。汉耿恭故井久涸，祷已，泉复出。初讨勃律也，
通道葱岭，有大石塞隘，以足蹶之，抵穹壑，识者以为
至诚所感云。天宝十二载，加骠骑大将军。入朝，赐酒
元宗前，醉起舞，帝宠之，赐彩百、金皿五十物、钱十万，
曰“为解酲具。”安禄山反，肃宗追之，诏至，即引道与诸
将割臂盟曰：“所过郡县，秋毫不可犯。”至凤翔上谒，帝
喜曰：“今日卿至贤于数万众。事之济否，固在卿辈。”乃
诏与郭子仪、仆固怀恩掎角。常为先锋，以巨棓笞斗，
贼值类崩溃，进四镇、伊西北庭行军兵马使。广平王
收长安，嗣业统前军，阵于香积祠北。贼酋李归仁拥
精骑薄战，王师注矢逐之，走未及营，贼大出，掩追骑
还蹂王师，于是乱不能阵。嗣业谓子仪曰：“今日不蹈
万死取一生，则军无类矣。”即袒持长刀，大呼出阵前杀数十人。阵复整，步卒二千，以陌刀长柯斧堵进，所
向无前。归仁匿兵营左，觇军势。王分《回纥》锐兵击其
伏，嗣业出贼背合攻之，自日中至昃，斩首六万级，填
涧壑死几半。贼东走，遂平长安。进收东都。嗣业战多，
乃与张镐、鲁炅、来瑱、嗣吴王祗、李奂略定诸州。兼卫
尉卿，封虢国公，实封户二百，兼怀州刺史、北庭行营
节度使。与子仪等围相州。师耄，诸将无功，独嗣业被
坚数奋，为诸军冠。中流矢，卧帐中。方愈，忽闻金鼓声，
知与贼战，大呼创溃，血流数升。卒，谥曰“忠勇”，赠武威
郡王，给灵轝护送。在所。葬日，使中人临吊，中朝臣祖
泣，茔给扫除十户。嗣业忠毅忧国，不计居产，有宛马
十匹。前后赏赐，皆上于官，以“助军”云。子佐国，袭爵。